Fara (siri TV) - Wikipedia

# Fara (siri TV)

### Dari Wikipedia Bahasa Melayu, ensiklopedia bebas.

Fara
Genre | Drama, Komedi
Barisan pelakon | Fara Fauzana Mohd Kardanie Anwa Pushpa Narayan Jason Chong
Lagu tema pembukaan | Cepat-Cepat oleh Jaclyn Victor
Negara asal | Malaysia
Bahasa | Bahasa Malaysia
Bilangan musim | 1
Bilangan episod | 13 (Senarai episod)
Penerbitan
Penerbit eksekutif | Aziz M. Osman
Penerbit | Nor Aliah Lee
Penyiaran
Saluran asal | TV3
Siaran pertama | 13 Februari 2007 – 8 Mei 2007

Fara ialah rancangan drama-komedi Malaysia terbitan Ace Motion Pictures yang dibintangi juruhebah radio terkemuka Fara Fauzana. Musim pertamanya baru tamat siarannya di TV3 setelah 13 episod.

## [Sunting] Plot

Fara (Fara Fauzana) diambil kerja sebagai juruhebah radio di sebuah stesen radio fiksyen bernama Panas FM lalu mendapati bahawa kerja sebagai juruhebah ini lebih sukar daripada apa yang dijangkanya, kerana stesen ini kelihatan banyak dilanda masalah dalam untuk terus bermandiri di udara, serta rakan sekerja yang banyak ragam yang boleh mempengaruhi kepuasannya untuk bekerja di situ.

Setiap kali penyiaran episod siri ini dimulakan dengan babak pertama diikuti dengan pembuka yang dimulakan dengan adegan di mana Farah berada dalam studio siaran dengan berucap: "Haaloo…Farah di sini! Ni nak tanya ni kan, ada orang cakaplah, wanita yang muda dan juga berjaya ni selalunya berat jodoh. Ah, betul ke? Pembuka rancangan dilengkapi dengan montaj foto yang diambil sekitar Kuala Lumpur dan tampalan gambar Fara yang bersisipkan senarai pelakon utama dan diiringi lagu Cepat-Cepat oleh Jaclyn Victor.

Tambahan juga, di samping cerita utama, dalam setiap episod terdapat babak sisipan yang tidak terdapat dalam kesinambungan cerita tetapi berkaitan dengan pengalaman hidup Fara dalam setiap episod, iaitu yang mana Fara berada dalam studio penyiaran untuk meluahkan soalan, kemudian potongan potret orang ternama atau watak filem/televisyen yang dianimasikan bibirnya (sebenarnya merupakan rakaman bibir pelakon) memberi cadangan kepadanya. Antara potret yang dipakai termasuk Angelina Jolie, Nora Danish, ahli-ahli kumpulan Senario, George W. Bush, Ariel Sharon, Tony Blair, Michael Jackson, Shah Rukh Khan dan Michael Schumacher.

## [Sunting] Watak-watak

- Fara (Fara Fauzana) — Watak utama siri ini yang asalnya bekerja sebagai operator syarikat teksi sehingga dipujuk untuk menyertai bidang penghebahan oleh penyelia syarikat lamanya yang melihatnya sebagai berbakat sebagai juruhebah ala radio. Namun setibanya di Panas FM, kehidupannya makin bergolak setelah menghadapi dugaan dalam hidup setelah dinaikkan nama sebagai personaliti terkenal di gelombang radio.
- Sanju (Pushpa Narayan) — Pengurus Panas FM yang amat tegas terhadap orang bawahannya, namun sedia membantu Fara dan rakan sekerjanya sekiranya mereka menghadapi masalah termasuk yang peribadi.
- Nordin aka Din JJ (Mohd Kardanie "Danny" Anwa) — Rakan sejawatan Fara yang masih melihat dirinya sebagai personaliti paling terkenal, dan menjadi dengki terhadap Fara lalu sanggup melakukan apa sahaja untuk menyingkirkannya dari Panas FM demi kepentingan sendiri. Kadang-kadang dia dilihat bertutur dalam loghat Kelantan. JJ ialah singkatan bagi "Jejaka Jambul".
- Jimmy (Jason Chong) — Penerbit rancangan Panas FM yang berperangai keperempuanan. Dia sentiasa bimbang akan sambutan pendengar dan pengiklan terhadap stesen tersebut dan mudah menjadi cemas jika dengar ada juruhebah yang hendak meninggalkan Panas FM.
- Wanda (Yanie) — Wartawan hiburan dan "tukang gosip" Panas FM yang sering cuba menceriakan suasana di pejabat stesen radio tersebut.

## [Sunting] Senarai episod

PERHATIAN: Butiran jalan cerita yang nyata menyusul.

### [Sunting] Musim pertama

Ep. | Judul | Siaran perdana | Ringkasan
--- | --- | --- | ---
1 | Hai Fara Di Sini! | 13 Februari 2007 | Cerita Fara bermula dengan watak utama bertugas sebagai operator syarikat teksi yang berhenti kerja setelah melakukan kesilapan tanpa sengaja lalu mengelirukan penumpang teksi, lalu menjadi juruhebah di pusat beli-belah BB Plaza sungguhpun kerja baru ini tidak diminatinya. Pada masa yang sama, pihak Panas FM cuba membuat kaji selidik sambil mencari bakat juruhebah baru untuk memulihkan semula keadaan stesen radio ini yang tenat dengan pengurangan bilangan pendengar. Fara menemui Sanju di pusat beli-belah itu lalu bersetuju untuk mencuba di Panas FM, itupun tidaklah sangat berjalan dengan lancar. Faizal Tahir ditampilkan secara khusus bagi episod ini untuk memainkan peranan seorang awam yang terlibat dalam kaji selidik.
2 | Rajuk Tak Ke Mana | 20 Februari 2007 | Hari-hari awal Fara bersama Panas FM kurang lancar kerana terpaksa melayan kerenah Din JJ yang jelas berhati busuk terhadapnya. Pada suatu pagi setelah tersinggung oleh Din lalu menampar mukanya, Fara mula kesal dengan pilihan untuk menjadi DJ lalu pulang ke kampung halamannya untuk berbincang dengan orang tuanya mengenai masa hadapannya. Ketika bermalam di kampung dia bertemu semula dengan seorang kenalan lama bernama Prono, lalu mereka berdua bersembang mengenai perbandingan antara budaya timur dan barat mengenai darjat wanita berbanding lelaki. Setelah mendengan cerita Prono, Fara bersumpah untuk tidak mudah diperguna oleh kaum lelaki walau apa jua keadaannya.
3 | Jejaka Idaman | 27 Februari 2007 | Wanda mengajak Fara untuk menyertai pasukan futsal yang dilatih salah seorang kenalan Wanda, iaitu Sean (lakonan Dalip Dale Suvitt). Wanda mengingatkan Fara bahawa Sean "bukan lelaki biasa". Sean menghadiahkan Fara sekeping cakera padat motivasi. Di sinilah bermulanya hubungan yang makin erat antara Fara dan Sean. Pada suatu hari ketika sesi latihan futsal, Din terserempak dengan Fara bersama Sean dalam keadaan yang amat intim, lalu menyangka Fara sudah mencuri teman lelaki Wanda dan mengugut untuk mendedahkan hal ini kepada orang ramai melainkan Fara meletak jawatan. Namun, Wanda membetulkan keadaan dengan menafikan bahawa Sean itu teman lelakinya, dan Sean menyatakan bahawa dia tidak ada hubungan dengan mana-mana wanita di dunia.
4 | Buaya Internet | 6 Mac 2007 | Sambutan hangat terhadap Fara dibuktikan melalui bilangan emel peminat yang jauh meninggalkan bilangan emel bagi Din, lalu menghangatkan lagi kedengkian Din. Ketika semua rakan pejabatnya keluar dari tempat kerja, Din sedar bahawa mereka lupa untuk mendaftar keluar dari khidmat emel, lalu membalas satu emel dari seorang bergelar "Buaya" dengan niat jahat. Kemudian pada waktu malam, Fara membalas panggilan "Buaya" lalu terkejut apabila terdengar bahawa ada seseorang yang bersembang dengannya melalui Internet dengan nama Fara. Namun begitu, Fara tetap hendak bekenalan dengan Buaya, yang nama sebenarnya Fitri. pada suatu malam, Fara menyahut ajakan Fitri untuk bersemuka dengannya.
5 | Hari Malang | 13 Mac 2007 | Ketika keluar dari premis Panas FM untuk menemui teman wanitanya, Din mendapati keretanya hilang lalu lari balik ke pejabatdalam keadaan murung dan terdesak untuk meminta pertolongan rakan sepejabatnya. Wanda nyaris bersetuju meminjam keretanya kepada Din dengan dipandu Fara. Dalam perjalanan, Fara terpaksa ke stesen minyak dan di sinilah seorang kenalan (lakonan Zaza) kepada teman wanita Din melihat Din bersama Fara dan menyangka mereka berdua bersama lalu menelefon teman wanita Din itu. Ini menyebabkan Din terkandas di tempat di mana dia sepatutnya menemui temannya lalu memanggil Fara balik ke titik tersebut. Namun, setelah Fara balik, dia mendapati Din menaiki kereta seorang wanita (lakonan Nurullah Sotan Sharil) yang tidak dikenali Din. Tidak lama kemudian, Din dihumban keluar oleh pemandu itu di pinggir kota lalu dirompak wang dan pakaiannya. Akhirnya Din dihumban ke penjara kerana dipandang oleh orang awam seperti tidak siuman. Pada hari keesokannya Din mendapatkan semula keretanya tetapi sejurus selepas itu kereta itu dirampas lagi oleh penyewa di hadapan matanya.
6 | Cita-cita dan Cinta | 20 Mac 2007 | Para pekerja di pejabat Panas FM mengadakan parti kejutan untuk hari jadi Sanju, tetapi Sanju membencinya dan menyalahkan suaminya Jaya (lakonan Siva Kumar) kerana lupa bahawa betapa bencinya Sanju terhadap hari jadi semata-mata kerana takut akan usia tua. Sanju mengeluhkan kepada orang bawahannya betapa sukarnya menjadi seorang wanita yang bersuami dan bekerja. Ketika menjamah di bumbung bangunan, Jaya muncul di hadapan warga kerja Panas FM. Fara mencadangkan satu lagi parti hari jadi kejutan untuk Sanju dengan tujuan menghilangkan kemurungan yang dihadapi Sanju kerana ketakutan menghadapi peningkatan usia. Kali ini, Sanju dibawa ke Batu Caves dan mainan G-force berdekatan Menara KL untuk mengingatkan kenangannya bersama Jaya sebelum berkahwin, kemudian ke studio Melodi di TV3 untuk berhibur bersama pengacaranya Wahid.
7 | Salah Pancing | 27 Mac 2007 | Wanda dengan tidak sengaja mendedahkan bahawa dia jatuh cinta kepada konsultan imej baru Panas FM, Nabil (Nabil Zamanhuri). Tugas Nabil ialah untuk membantu meningkatkan ketahanan populariti Panas FM melalui penukaran imej terhadap para juruhebah. Ketika Fara hendak memandu keluar dari perkarangan tempat kerjanya, Nabil cuba mengajaknya keluar makan. Ini menyebabkan Fara berasa gementar, namun akhirnya dia dan Nabil bersetuju untuk berkaraoke pada waktu malam bersama rakan-rakan sepejabat mereka. Ketika berkaraoke, Wanda kurang senang apabila mendapati Nabil terlalu rapat dengan Fara. Pada keesokan harinya, Nabil tiba di meja Wanda untuk menjelaskan kepada Wanda bahawa dia mudah berasa malu apabila berdekatan dengan orang yang disukainya, lalu menerangkan hasratnya untuk meletakkan jawatannya.
8 | Tak Padan | 3 April 2007 | Episod ini dimulakan dengan pekerja Panas FM menerima memo dari badan penapisan untuk menarik balik sebuah lagu yang menceritakan tentang memakai pakaian bertentangan jantina. Sejurus kemudian, Jimmy bergaduh dengan Samad (Zami Ismail), pengawal keselamatan di tempat kerjanya setelah tersinggung oleh pengawal itu yang merungut pasal bau dan sifat "keperempuanan"nya. Fara masuk campur setelah diluahkan perkara itu oleh Jimmy lalu menghadap Samad. Rakan Samad, Leong (Jeffrey Lim), dipanggil untuk menguruskan mereka, lalu mendengar gesaan Fara untuk memecat Samad. Isu ini terus dihebohkan di pejabat Panas FM. Sementara itu, Jimmy cuba membentuk dirinya agar berpenampilan lebih kelelakian, dengan memakai sut dan misai palsu. Ini menjengkelkan Din sehingga dia hendak mengajar Jimmy caranya yang tersendiri. Hasilnya, meskipun Samad sudah puas hati dengan perubahannya, Jimmy mula berkelakuan kasar lalu mula menjengkelkan para pekerja perempuan di Panas FM, sehingga Fara terpaksa menegur Jimmy agar berkelakuan lebih natural. Anak Samad kembali dari Jakarta dengan penampilan yang keperempuanan, dan inilah yang mendorong Jimmy untuk kembali ke sifat asalnya.
9 | Lady Driver | 10 April 2007 | Kereta Fara terlanggar oleh kereta di belakangnya, lalu pergaduhan antara Fara antara pemandu kereta lain itu. Ini meninggalkan kesan mendalam kepada Fara, iaitu tanggapan buruk terhadap pemandu lelaki, sehingga setibanya di pejabat, dia mengutuk cara Jimmy mengajar Wanda memandu. Fara memasuki pejabat lelaki yang melanggarnya tadi, Zulkifli (Isma Aliff), bersama anggota polis dengan ugutan menahan Zulkifli, namun cubaan itu memburukkan lagi keadaan. Kemudian, Fara mencalar kereta Zulkifli. Setelah ditangkap Zulkifli, polis menegurnya agar membayar ganti rugi kepada Zulkifli. Sekembalinya di pejabat, Sanju menegur Fara mengenai cara menghadapi cauvinis lelaki. Tidak lama kemudian, kereta Din bertembung dengan kereta di hadapannya yang tiba-tiba terhenti lalu Din dan pemandu di hadapannya bergaduh. Sementara itu, pihak polis bertemu dengan Zulkifli untuk menjelaskan senarai kesalahan jalan raya yang dilakukan oleh Zulkifli sejak tahun 1999 lalu menahannya.
10 | Apa Kes? | 17 April 2007 | Suatu hari dalam konti, Fara menerima panggilan daripada Warning C sendiri lalu mendengar ugutan artis itu untuk menyaman Panas FM kerana menyiarkan "berita palsu". Akibatnya, Sanju memcat Wanda kerana membuat kesalahan lalu menggantinya dengan Camelia yang berperwatakan jauh berbeza daripada Wanda. Sementara itu, Fara dan Din cuba mencari bahan sensasi dari tabloid apabila Camelia mencelah untuk memberi mereka berita yang lebih sesuai untuk dibacakan oleh pemberita. Kesannya, para juruhebah dan Jimmy berasa bimbang bahawa identiti Panas FM terjejas menjadi kurang menghiburkan. Maka, Sanju terpaksa meminta Camelia untuk mewarnakan lagi carian beritanya, namun Camelia berpegang kepada prinsipnya "demi kebaikan stesen." Tidak lama kemudian, Fara bertemu semula dengan Wanda yang sudah menjadi wartawan majalah. Kebetulan pula, Warning C dijumpai bermesraan bersama suaminya, di tempat yang sama dengan mereka berdua. Di pejabat Panas FM, Sanju digesa agar membuat sesuatu untuk menaikkan semula ratings Panas FM lalu memberhentikan Camelia dan mengembalikan Wanda.
11 | Duta Produk | 24 April 2007 | Sanju meluluskan permohonan Din untuk bercuti manakala Fara ditugaskan untuk menyertai tour Panas FM seluruh negara. Kemudian, Dr Salim (Aziz M. Osman), pengerusi Salim Beauty Pharmaceuticals, hendak menundang Fara untuk menjadi duta produk baru Salim, "Fairer Fara", sambil menaja slot waktunya. Beberapa hari kemudian setelah Fara menjalankan promosi produk itu yang pertama, Wanda dan Jimmy merungut mukanya berubah teruk setelah menggunakan Fairer Fara. Maka, pihak Panas FM bersemuka dengan Dr. Salim tetapi Dr. Salim menjelaskan proses penggunaan krim itu. Namun, keadaan makin buruk akibatg ramai penggunanya termasuk pekerja Panas FM lain mengalami kesan buruk krim itu, menyebabkan imej Fara dan Panas FM tergugat. Setelah cubaan kedua untuk menggesa Dr. Salim untuk menarik balik kontraknya gagal, Fara mengambil tindakan drastik dengan mendedahkan keburukan produk itu di khalayak umum lalu menyebabkan Dr. salim ditahan pihak Jabatan Hal Ehwal Pengguna.
12 | Cincang Air (bahagian pertama) | 1 Mei 2007 | Pihak pengurusan Panas FM membuat keputusan untuk memisahkan Fara dan Din. Fara mengekalkan slot paginya manakala Din dipindahkan ke slot petang. Din kelihatan muram semenjak dipindahkan ke slot waktu berlainan, namun itu bukan disebabkan dia kehilangan slot pagi; sebaliknya dia memberitahu yang lain bahawa teman wanitanya Maya (Fara Ali) sudah memutuskan hubungan dengannya, kerana abang Maya tidak suka adiknya bergaul dengan orang ternama. Fara membawa Nordin berjumpa dengan Maya di mana mereka menemui Rosman (Syed Aiman), abang Maya yang bengis. Fara bersemuka dan bertengkar dengan Rosman, lalu kemudian berbicara dengan tenang setelah Rosman mengenai sikap Din. Pada hari kemudian Rosman mengajak Fara bermain bola keranjang dan bernincang mengenai teman lelaki. Pada malam kemudian, Din bertemu dengan Fara di hadapan rumahnya untuk bercakap mengenai Rosman, dan Fara berbohong kepada Din bahawa Rosman menerimanya dalam hidup Maya, menyebabkan Din berubah angin pada hari kemudian, sehingga dia bertemu dengan Rosman lagi dan keadaan bertambah buruk.

13

Cincang Air (bahagian kedua)

8 Mei 2007

Din JJ melepaskan geramnya di udara lalu memarahkan pihak atasannya. Sanju terpaksa merehatkan Din selama sehari. Fara menggesa Rosman untuk berubah sikap dan menerima Din, namun Rosman mengugut untuk memutuskan persahabatan mereka yang singkat ini. Pada hari kemudian, Din mengumumkan perletakan jawatannya dari Panas FM. Akibatnya, Fara berasa amat serba salah dan merasa dirinya bagai kambing hitam. Lalu, dia menerima teguran Sanju mengenai bagaimana dia mempengaruhi perasaan Din JJ. Pada hari kemudian, Fara mengadakan segmen khas untuk para pendengar meluahkan perasaan mereka mengenai Din, sementara berita disebarkan bahawa Din menerima tawaran untuk bekerja di Aneka FM. Tiba-tiba Din JJ muncul semula dan ingin kembali bertugas di Panas FM, tetapi dengan satu syarat.
Watak-watak dalam siri Puteri meminjamkan suara mereka sebagai pemanggil dalam episod ini.

Spoiler tamat di sini.

## [Sunting] Trivia

Stesen radio Panas FM dari beberapa segi mencerminkan imej luaran Hot FM dalam alam sebenar, di mana Fara Fauzana bertugas.

- Konti Panas FM sebenarnya merupakan konti Hot FM di Sri Pentas, tetapi pejabatnya merupakan studio rakaman di suatu tempat lain. Konti Hot FM tidak jauh dari pintu besar Sri Pentas.
- Slogan Panas FM ialah "Lebih menggelagak daripada biasa," iaitu perkataan "menggelagak" menggenti perkataan "hangat" dalam slogan Hot FM.
- Pada lapan episod terawal musim pertama, logo Panas FM serupa dengan logo Hot FM. Semenjak episod 9, logo Panas FM bertukar menjadi bentuk bulatan berapi yang lebih unik.
- Dalam episod ke-11 musim pertama, Fara mengujar ungkapan "lebih hangat daripada biasa" — slogan Hot FM — apabila berbincang mengenai satu produk yang menjadikan Fara sebagai duta.
- Dalam episod ke-12 musim pertama, Din mengujar ungkapan "borẽ duriẽ siẽ Gred A, ''best in Klatẽ, best in Ganu, and sometime in Pahang" (Terbaik di Kelantan, Terbaik di Terengganu, dan selalunya di Pahang) diilhamkan daripada ungkapan dalam sitkom Singapura Phua Chu Kang yang menampilkan solgan "Best in Singapore and JB, and some say in Batam" (Terbaik di Singapura dan Johor Bahru dan selalunya di Batam).

## [Sunting] Pautan luar

- Video Fara yang sah (episod 1-9)
- Video Fara yang sah (episod 10-12)
- Video Fara yang sah (episod 13)

Diperolehi daripada "http://ms.wikipedia.org../../../f/a/r/Fara_%28siri_TV%29_73b0.html"

Kategori: Siri drama televisyen Malaysia

##### Views

- Rencana
- Perbincangan
- Semakan terkini

##### perhubungan

- Tentang Wikipedia
- Masyarakat
- Muat naik pintar
- Hubungi kami
- Menderma
- Bantuan

##### Cari